Aquesta entrevista forma part de la Caixa d'Eines de l'àmbit d'Innovació i talent
Joan Ruiz i Culell és tècnic superior i treballa en l'actualitat a l'Oficina de Racionalització del Sector Públic, a la Direcció General d'Administració Digital.
Ens trobem davant d'un professional amb multiplicitat d'interessos, i que ha gestionat amb solvència els coneixements específics de les diferents àrees en què ha treballat.
- Han estat els mapes mentals una eina d'ajuda en els moments que has encarat canvis de feina?
Un dels avantatges dels mapes mentals és la simplificació, l'organització i el control de tota la informació.
Per tal de poder ser gestionada es plasma en un sol full i així, amb un cop de vista, es pot veure perfectament organitzada tota la informació que ens interessa sobre el tema que volem tractar.
En arribar a un lloc nou de treball un mapa mental ens pot servir per realitzar l'organigrama jeràrquic de l'oficina o bé analitzar les temàtiques que es tracten, descobrint les més importants i veient fins on arriben les tasques que les desenvolupen.
- Explica'ns algun cas en què la confecció d'un mapa mental t'hagi permès desencallar alguna situació professional?
Fa ara cinc anys, el març de 2013, l'Escola d'Administració Pública de Catalunya em va encomanar la tasca de realitzar una sessió formativa per explicar, molt resumidament, els conceptes claus de la gestió econòmica i la contractació administrativa a una persona nouvinguda a l'administració i que venia a ocupar el càrrec de directora general d'Ordenació i Regulació Sanitàries.
La intenció de la sessió formativa era que la Sra.
Vallès disposés de les mínimes nocions conceptuals d'aquestes matèries per poder prendre decisions quan li calgués.
Bé, explicar aquests conceptes tot i ser a nivell bàsic és molt difícil atesa la complexitat de la matèria.
Però l'autèntica dificultat de l'activitat formativa no va residir en la complexitat dels continguts, sinó en el temps, ja que l'Escola em van comentar que la sessió no podia ser més llarga d'una hora.
Tanmateix, vaig acceptar el repte (perquè al cap i a la fi, d'això es va tractar).
Aquí és on em va ajudar la confecció d'un parell de mapes mentals: un explicant tot el cicle pressupostari i un altre el contractual administratiu.
He de dir que me'n vaig sortir i que la senyora Vallès assolí els mínims continguts que vaig intentar transmetre-li, tot i que fou necessari emprar dues hores, una per a la gestió econòmica i una altra per a la contractació administrativa.
Estic segur que sense aquells dos mapes mentals ni jo me n'hagués sortit ni la directora general hagués entès amb la facilitat que ho va fer tota la matèria.
Un bon mapa mental pot ser una guia visual excel·lent per explicar una matèria complexa, ja que al disposar de tota la informació a la vista d'allò que en un moment s'està explicant es pot connectar amb l'essència del tema, sent la comprensió molt més profitosa.
- En què consisteix la tècnica?
Un mapa mental és la representació gràfica del resultat d'un intens procés de col·laboració entre les habilitats dels dos hemisferis del nostre cervell per crear, comprendre o memoritzar una idea o un tema concret.
Un mapa mental recull en un sol full de paper i de manera gràfica aquells conceptes claus que proporcionen tota la informació sobre la idea central què es treballa i les seves relacions jeràrquiques i conceptuals.
La tècnica consisteix en centrar el tema en un full i desenvolupar les idees principals i secundàries en forma irradiant i arbòria.
En un mapa mental les imatges i les associacions juguen un paper clau en la comprensió i memorització del tema.
- Quines aplicacions pràctiques podem trobar als mapes mentals?
Quins beneficis ens reporta la seva pràctica?
Un mapa mental es pot fer servir per organitzar tasques, des d'agendes personals o laborals, planificació de viatges, organitzar la llista de la compra, a gestionar coneixements, com preparar exposicions, estructurar ponències o l'escriptura d'un llibre.
En el camp de la memòria els mapes mentals esdevenen una eina excel·lent per comprendre textos i per tant per poder memoritzar-los i aprendre'ls amb molta més facilitat i efectivitat.
- Què necessitem per a elaborar mapes mentals?
El primer que necessitem és recuperar la nostra creativitat i gaudir-la ja que la tenim oblidada i subdesenvolupada pels prejudicis que fan que ens sentim avergonyits o incapacitats per utilitzar-la.
Els dibuixos com a representació de conceptes són fonamentals en els mapes mentals i no cal que siguin obres d'art, només grafismes que nosaltres reconeguem que representen el que volem que representin.
Per tant necessitem abandonar la seriositat quotidiana i gaudir.
Qualsevol persona pot fer un gran mapa mental.
- Què podem fer per aprendre la tècnica?
Podem trobar fàcilment recursos de suport?
A la xarxa hi ha multitud de llocs on s'expliquen les característiques que han de tenir els mapes mentals perquè tinguin la forma de mapa mental.
No obstant no és fàcil trobar una explicació de perquè fent el que es demana els resultats són els que són.
Un bon curs que expliqui la importància de l'ús de les imatges i els conceptes claus relacionats amb el funcionament del cervell i de la memòria i com treballa tot junt per proporcionar els resultats desitjats no es troba amb facilitat.
- Pots compartir amb nosaltres algun mapa mental que consideris d'especial interès?
Voldria compartir dos mapes mentals, un de propi (el que vaig fer servir amb la directora general) fet amb un programa d'edició de mapes mentals gratuït i un d'una alumna i companya del departament que trobo especialment bell: es tracta d'un mapa de Lluïsa Carabassa sobre la gestió del temps (mapa agenda).